Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од А.Р., поднесена против Министерството за односи меѓу заедниците, по предметот Барање за пристап до информации од јавен карактер, на 01.08.2025 година, го донесе следното

**Р Е Ш Е Н И Е**

1. Жалбата изјавена од А.Р., поднесена против Министерството за односи меѓу заедниците, заведена во Агенцијата со бр. 08-337 на 23.07.2025 година, по предметот Барање за пристап до информации од јавен карактер **СЕ УВАЖУВА**.

2. **СЕ ЗАДОЛЖУВА** Имателот на информации да му ја достави на Барателот бараната информација наведена во точка 4 од Барањето, на начин и во форма наведени во Барањето.

3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

А.Р., на 02.06.2025 година поднел Барање за пристап до информации од јавен карактер до Министерството за односи меѓу заедниците, со кое побарал по е-маил да му се достави електронски запис од следната информација:

„

* Листа на здруженија и фондации што добиле средства од Програмата за финансирање на програмски активности на здруженија и фондации, објавена во март 2025 година.
* Заедно со името на организацијата или фондацијата, ми е потребен и износот на средствата добиени за проектот, како и името на секој проект што добил финансиски средства, како и областа во која се реализираат овие проекти.
* Колку организации и фондации вкупно аплицирале на овој повик?
* Имињата и презимињата на комисиските членови кои ги избрале корисниците на средствата, односно кои ги оценувале проектите дали треба да се финансираат или не“.

Имателот на информации по ова Барање не постапил во законски предвидениот рок, по што Барателот достави Жалба заведена во Агенцијата со бр.08-337на 01.07.2025 година.

На 08.07.2025 година, Имателот на информации, по електронски пат, информираше дека до Барателот на информации доставил Одговор на барање, кој е доставен и до Агенцијата, каде е заведен со бр.08-337 на 09.07.2025 година. Истиот е без архивски број и датум, без потпис на раководно или овластено лице кај Имателот на информации, а само со текстуална назнака дека го доставува „Овластено лице за посредување со информации од јавен карактер, К.А.“.

Реагирајќи на ваквиот Одговор на барање, Барателот на информации до Агенцијата достави електронски допис бр.08-337 од 09.07.2025 година, во кој наведува дека „Одговорот од Министерството за односи меѓу заедниците е делумен и неприфатлив за мене. Јас побарав имиња и презимиња на членовите на комисијата кои ги евалуирале проектите, додека во одговорот само се наведува од кои министерства имало претставници во таа комисија“.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, донесе Решение бр.08-337 од 10.07.2025 година, со кое Жалбата **ЈА УВАЖИ и предметот го врати на повторно постапување пред првостепениот орган.** Притоа наИмателот на информации му укажа дека при повторното постапување е должен да постапи согласно член 20 став 1 од Законот за слободен пристап до информацииод јавен карактер и да донесе соодветно **решение**, земајќи ги предвид член 3 став 1 алинеја 2 и член 10 став 1 алинеја 1, 15, 19, 21 и 22 од истиот Закон.

Постапувајќи по Решението на Агенцијата, Имателот на информации на 18.07.2025 година до Барателот, по електронски пат, одново доставил неархивиран „одговор на барање за информации од јавен карактер“, без потпис и печат од овластено лице. Во истиот наведува дека го одбива пристапот до бараната информација наведена во точка 4 од Барањето, од причини што „...согласно член 6, став 1, точка 2 од Законот за слободен пристап до информации од јавен карактер...се однесува на личен податок чие откривање би значело повреда на заштитата на личните податоци“.

Незадоволен од добиениот Одговор, Барателот на информации до Агенцијата поднесе Жалба, заведена со бр.08-337 на 23.07.2025 година. Во истата е наведено дека „...не е побарана никаква информација што би ја нарушила приватноста на кој било поединец. Побарав само имиња и презимиња на членовите на комисијата која оценила кои невладини организации ќе бидат финансирани од ова министерство – комисија која е платена со јавни пари и која извршила јавна функција“.

Агенцијата со електронски допис бр.08-337 од 23.07.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и останатите расположливи списи, истата **ја уважии го задолжи Имателот на информации на Барателот да му ја достави бараната информација наведена во точка 4 од Барањето, на начин и во форма наведени во Барањето, во рок од 15 дена од денот на доставување на Решението**, поради следното:

По разгледувањето на Жалбата и списите во врска со предметот, Агенцијата констатира дека Имателот на информации, не го спровел Решението на Агенцијата бр.08-337 од 10.07.2025 година и не донел Решение со кое на Барателот ќе му ја достави бараната информација во целост, на начин и во форма наведени во Барањето.

Во конкретниот случај, Имателот на информации не одговори ниту на дописот на Агенцијата бр.08-337 од 23.07.2025 година и не се произнесе во врска со наводитете во Жалбата.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1, 6 15, 19, 21 и 22 од истиот Закон, е должен да ја информира јавноста со објавување на податоци од негова надлежност кои ги извршува, односно му се утврдени со закон, список на лица вработени кај имателот на информацијата со позиција, и други информации кои произлегуваат од надлежноста и работата на имателот на информацијата.

Агенцијата смета дека бараните информации спаѓат во редот на информации од јавен интерес, кој преовладува над интересот истите да бидат заштитени од страна на Имателот, односно да бидат недостапни до јавноста. Според член 3 став 1 точка 7 од Законот за слободен пристап до информации од јавен карактер „јавен интерес“ во остварувањето на правото на пристап до информации подразбира, но не се ограничува, на интерес за информации со чие што објавување, односно остварување пристап: ќе се открие злоупотреба на службена положба и коруптивно однесување; ќе се открие противправно стекнување на буџетски средства; ќе се открие потенцијален судир на интереси; ќе се спречи и открие загрозување на животната средина, ќе се помогне да се разбере прашањето за кое се креира јавна политика и ќе се овозможи еднаков третман на граѓаните пред законите.

Што се однесува на наводите на Имателот на информации дадени во Одговорот на барање од 18.07.2025 година дека го одбива пристапот до бараната информација наведена во точка 4 од Барањето, од причини што „...согласно член 6, став 1, точка 2 од Законот за слободен пристап до информации од јавен карактер...се однесува на личен податок чие откривање би значело повреда на заштитата на личните податоци“, Агенцијата му укажува на Имателот информации дека доколку, бараната информација содржи лични податоци, должен е да постапи согласно член 6 став 4 од Законот за слободен пристап до информации од јавен карактер, ако документот или негов дел содржи информации од ставот (1) на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот. Притоа треба да го земе предвид член 4 став 1 точка 1 од Законот за заштита на личните податоци, според кој „Личен податок е секоја **информација која се однесува на идентификувано физичко лице или физичко лице кое може да се идентификува (субјект на лични податоци)**, а физичко лице кое може да се идентификува е лице чиј идентитет може да се утврди директно или индиректно, посебно врз основа на идентификатор како што се име и презиме, матичен број на граѓанинот, податоци за локација, идентификатор преку интернет, или врз основа на едно или повеќе обележја специфични за неговиот физички, физиолошки, генетски, ментален, економски, културен или социјален идентитет на тоа физичко лице“.

Во случајот, не станува збор за побарани имиња и презимиња на физички лица, туку на избрани членови на Комисија кои вршеле оценка на проекти и правеле избор на корисници на средства од Буџетот на Министерството за односи меѓу заедниците, односно од парите на граѓаните, што значи дека станува збор за побарани информации за лица на кои се пренесени јавни овластувања и кои за извршување на истите се плаќани со буџетски пари.

Со давање на бараните податоци нема да настане штета за Имателот на информации. Со давање на бараните информации ќе се обезбеди поголема транспарентност и отчетност на работата на Имателот на информации за начинот на трошење на јавните пари, пари на граѓаните и ќе се овозможи остварување на јавниот интерес.

Имателот на информации е должен да постапи согласно укажувањата на Агенцијата и да донесе правилно и врз Закон засновано Решение, со кое на Барателот ќе му овозможи целосен пристап до бараните информации, на начин и во форма наведени во Барањето.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:**Против ова Решение странката може да поведе управен спор пред Управниот суд во рок од 30 дена.

**Директор**

**Пламенка Бојчева**